Krisisberaad besin oor die groeiende krisis in landArgieffoto: Flip Buys. Talle verteenwoordigers van die Solidariteit Beweging sal Dinsdag van regoor die land by die Voortrekkermonument in Pretoria byeenkom vir ’n belangrike krisisberaad. Die doel van die beraad is om indringend te besin oor die groeiende krisis in die land en die uitwerking daarvan op die Afrikanergemeenskap en om praktiese oplossings daarvoor te ontwikkel. Die tema van die beraad is “Ons is hier om te bly”. Meer as 1 250 mense het reeds teen Maandagmiddag geregistreer om die geleentheid by te woon. Flip Buys, voorsitter van die Solidariteit Beweging, het Maandag in ŉ verklaring gesê daar is toenemend tekens dat die agteruitgang in die land besig is om momentum te kry. “Ons wil werkbare planne, nuwe hoop en genoeg energie vir mense bied om met vertroue saam aan ŉ toekoms te bou waarin hulle hul taal, kultuur en leefwyse vry, veilig en voorspoedig kan uitleef,” het hy gesê. Die fokuspunte vir die beraad is die groeiende gevaar van staatsverval, toenemende tekens dat die regering teen Afrikaners begin regeer, die bekendstelling van ’n tussentydse aksieplan as antwoord op die staatsverval en verontregting van Afrikaners en die verkryging van ’n mandaat vir die aanstelling van ’n taakspan van die Solidariteit Beweging om ’n omvattende strategie vir die toekoms uit te werk.